b'\n_START_ARTICLE_\nGeorges Rouault\n_START_SECTION_\nUnge \xc3\xa5r\n_START_PARAGRAPH_\nHan var f\xc3\xb8dt inn i en fattig familie. Moren oppmuntret ham til \xc3\xa5 tegne, og han fikk l\xc3\xa6rlingplass som 14-\xc3\xa5ring hos en glassmaler og -reparat\xc3\xb8r. Der ble han til 1890. M\xc3\xa5ten \xc3\xa5 arbeide p\xc3\xa5 med blyglassinnfatninger er foresl\xc3\xa5tt som en forklaring for hans sterke understrekninger av konturer og forkj\xc3\xa6rlighet for sterke farger i senere malerier. Han var ogs\xc3\xa5 kveldselev ved den offisielle kunstskolen i Paris, Ecole des Beaux-Arts, hvor han hadde Gustave Moreau som l\xc3\xa6rer og st\xc3\xb8tteperson senere. Moreaus innflytelse kan sees i Rouaults fargebruk i tidlige arbeider. Da Moreau d\xc3\xb8de i 1898, ble Rouault innstilt som kurator for Moreaumuseet i Paris._NEWLINE_Han kom i kontakt med fauvistene, som han delte syn med, og ble venn med Henri Matisse, Albert Marquet, Henri Manguin og Charles Camoin. Etter 1895 deltok han i offentlige utstillinger som Salon d\xe2\x80\x99Automne med malerier med religi\xc3\xb8se motiver, landskaper og stilleben. I 1905 stilte han som medlem av fauvistene p\xc3\xa5 salonen. Matisse var den reflekterte og rasjonelle eksponenten, mens Rouault var mere spontan og arbeidet instinktivt._NEWLINE_Denne siden av hans stil tilskrives innflytelse fra Vincent van Gogh som var ekspresjonist.\n_START_SECTION_\nRouault og ekspresjonismen\n_START_PARAGRAPH_\nI 1907 begynte Rouault p\xc3\xa5 en serie bilder av narrer, klovner og horer. Disse blir n\xc3\xa5 ansett som sosialkritiske. Han ble tiltrukket av spiritualisme og av den dramatiske eksistensialismen til filosofen Jacques Maritain, som han ble livsvarig venn med. Alt han laget etterp\xc3\xa5, ble om kristne, religi\xc3\xb8se emner. Han sa blant annet: \xc2\xabEt tre mot himmelen har samme interesse, samme karakter og samme uttrykk som den menneskelige skikkelse.\xc2\xbb_NEWLINE_I 1910 hadde han utstilling i Druet Galleri. Verkene hans ble tilgjengelige for tyske kunstnere med base i Dresden, som noen \xc3\xa5r senere ble kjernen i den tyske ekspresjonismen._NEWLINE_Etter 1917 laget han kun malerier, f\xc3\xb8rst og fremst med fokus p\xc3\xa5 Kristi lidelse som han s\xc3\xa5 som uttrykk for menneskehetens, der gjenoppstandelsen var eneste h\xc3\xa5p._NEWLINE_Mot slutten av livet brente han opp 300 av sine gamle bilder. Han d\xc3\xb8de i Paris i 1958.'